แห่ช็อปโปรโมชันร้อน ดอกฝาก 4% - กู้ 0%
งานมันนี่ เอ็กซ์โปวันแรก กลายเป็นเวทีช็อปปิ้งทางการเงินของผู้กำลังมองหาเงินฝากผลตอบแทนสูง
20 ส.ค. 2554

งานมันนี่ เอ็กซ์โปวันแรก กลายเป็นเวทีช็อปปิ้งทางการเงินของผู้กำลังมองหาเงินฝากผลตอบแทนสูง 
และสินเชื่อดอกเบี้ยต่ำไปในทันที
โดยบูธที่ฮิตติดลมบนสุดๆ น่าจะเป็นธนาคารซีไอเอ็มบี ไทย ที่ลูกค้าต่อคิวกันยาวเหยียด หวังเปิดบัญชีเงินฝากประจำ 6 เดือนดอกเบี้ย 4% 
สุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ลูกค้าสามารถเปิดบัญชีขั้นต่ำเพียง 1 หมื่นบาท และฝากได้ไม่เกิน 5 ล้านบาท แต่จำกัดคนละ 1 บัญชี เฉพาะภายในงานมันนี่ เอ็กซ์โป เท่านั้น 
โดยลูกค้าจะต้องนำบัตรประชาชนตัวจริงมาเป็นหลักฐานในการแสดงตัวตนเพื่อรับคูปอง จำกัดลูกค้า 1,000 รายต่อวัน รวมเบ็ดเสร็จ 4 วัน จำนวน 4,000 ราย
ที่ขับเคี่ยวมาสูสีกับธนาคารซีไอเอ็มบี ไทย ไม่ใช่แบงก์พาณิชย์ แต่เป็น ธนาคารเพื่อการเกษตรและสหกรณ์การเกษตร (ธ.ก.ส.) ของรัฐบาลนี่เอง 
โดยมีผู้สูงอายุมานั่งรอตั้งแต่เช้าที่บูธ ธ.ก.ส.ยังไม่เปิด เพื่อฝากเงินในโครงการ “เงินออมเกษียณสุขใจ” สำหรับผู้ที่มีอายุตั้งแต่ 55 ปีขึ้นไป ฝากเงินขั้นต่ำ 1 แสนบาท แต่ไม่เกิน 1 ล้านบาท ระยะเวลา 3 ปี ดอกเบี้ยเฉลี่ยปีละ 4.25% ซึ่งจะเปิดรับไม่เกิน 500 รายต่อวัน ลูกค้าแค่นำบัตรประชาชนมาลงทะเบียนและเปิดบัญชีที่สาขาธนาคารได้ถึงวันที่ 31 พ.ค. 
ขณะที่แคมเปญเงินฝากแบงก์อื่นๆ อาทิ ธนาคารธนชาตและธนาคารนครหลวงไทย ออกเงินฝากประจำพิเศษระยะ 10 เดือน กำหนดเงื่อนไขจ่ายดอกเบี้ยเพิ่มขึ้นตามระยะเวลา โดยขั้นสูงสุดจ่ายสูงถึง 7% เฉลี่ยแล้วจะจ่ายดอกเบี้ย 3.10% และได้ออกตั๋วแลกเงินพิเศษระยะเวลา 10 เดือน จ่ายดอกเบี้ยขั้นสูงสุด 7.20% หรือเฉลี่ย 3.30% ซึ่งถือว่าให้ดอกเบี้ยเฉลี่ยสูงกว่าเงินฝากประจำระยะเวลา 12 เดือน ในตลาดที่ให้ดอกเบี้ยเฉลี่ยแค่ 22.50% 




ด้านบูธสินเชื่อบ้านที่มีลูกค้าเข้าคิวกันคึกคัก หนีไม่พ้นธนาคารทหารไทย หรือทีเอ็มบี ที่ “จัดหนัก” ซื้อใจลูกค้า เพราะรู้ว่าอยากรีไฟแนนซ์จากแบงก์พาณิชย์อื่นที่คิดดอกเบี้ยแพงลิบลิ่ว
มิฮาล ซูเร็ค ประธานเจ้าหน้าที่บริหารสายงานธุรกิจรายย่อย ธนาคารทหารไทย เปิดเผยว่า ลูกค้าที่รีไฟแนนซ์บ้านภายในงานมหกรรมการเงิน มันนี่ เอ็กซ์โป ใน 1 ปีแรกจะได้ดอกเบี้ย 0% หลังจากนั้นปีที่ 23 คิดดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ลบ 1.75% 
จากนั้นปีที่ 4 เป็นต้นไป เอ็มแอลอาร์ลบ 1.25% พร้อมทั้งยังยกเว้นทุกค่าธรรมเนียมการรีไฟแนนซ์ และธนาคารจะช่วยจ่ายประกันอัคคีภัยรายปีแทนลูกค้า 
นอกจากนี้ ยังมีผลิตภัณฑ์ทีเอ็มบี ประกันทรัพย์ในบ้านชัวร์ 100% คุ้มครองความเสียหายที่เกิดขึ้นกับทรัพย์สินภายในบ้าน สูงสุด 3 แสนบาท ไม่ว่าจะเป็นความเสียหายที่เกิดจากภัยธรรมชาติ เช่น แผ่นดินไหว ภัยลมพายุ จนถึงการโจรกรรม
ส่วนความเคลื่อนไหวของแบงก์อื่นๆ นั้น ก็มีลูกค้าสนใจไม่ขาดสาย
แดน ฮาร์โซโน ประธานคณะเจ้าหน้าที่ด้านการตลาด ธนาคารกรุงศรีอยุธยา เปิดเผยว่า ธนาคารได้นำสินเชื่อบ้านกรุงศรี ดอกเบี้ย 0% ใน 3 เดือนแรกมาร่วมงาน และสินเชื่อบุคคลกรุงศรี สไมล์ แคช ดอกเบี้ย 0% ใน 2 เดือนแรก และ 0% สำหรับค่าธรรมเนียมในการจัดวงเงินสินเชื่อกับสินเชื่อกรุงศรี เอสเอ็มอี
ขณะที่ ชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย นำสินเชื่อบ้านกสิกรไทย (K-Home Loan) ดอกเบี้ย 0% นานพิเศษ เฉพาะผู้สมัครใช้บริการภายในงาน พร้อมลุ้นรับดอกเบี้ย 0% นานสูงสุด 30 ปี จำนวน 5 รางวัล และลุ้นรับแพ็กเกจประกันอัคคีภัยและโจรกรรมฟรี สูงสุด 20 ปี จำนวน 5 รางวัล 
นอกจากนี้ ยังนำสินเชื่อเงินสดทันใจกสิกรไทย (K-Express Cash) อัตราดอกเบี้ย 0% นาน 2 เดือน จ่ายตรงเวลาลดดอกเบี้ยสูงสุด 15% วงเงินกู้สูงสุด 1.5 ล้านบาท โดยลูกค้าที่สมัครขอสินเชื่อภายในงาน จะทราบผลการอนุมัติภายใน 1 ชั่วโมง และรับเงินได้ทันที
ในขณะที่ธนาคารอิสลามแห่งประเทศไทยได้ออกผลิตภัณฑ์เงินฝากบิ๊กโบนัส เงินฝากประจำ 9 เดือน ที่มีสัดส่วนผลตอบแทนสูงถึง46 ต่อ 54 หรือเท่ากับ 3.25% พร้อมรับผลตอบแทนทุก ๆ 3 เดือน, เงินฝากออมทรัพย์บิ๊กโบนัส ที่สัดส่วนผลตอบแทนสูงถึง 32 ต่อ 68 หรือเท่ากับ 2.25%
ด้านธนาคารกรุงศรีอยุธยานำเสนอตั๋วแลกเงินดอกเบี้ยสูงสุด 3.35% อีกผลิตภัณฑ์การเงินที่น่าสนใจ พันธบัตรออมทรัพย์รัฐบาล อายุ 3 ปี วงเงิน 2,000 ล้านบาท จ่ายผลตอบแทนปีละ 3.5%
ล่าสุดธนาคารทิสโก้ได้ปรับขึ้นอัตราดอกเบี้ยตั๋วแลกเงิน (บีอี) อายุ 1 ปี ขึ้นอีก 0.50% โดยตั๋วแลกเงินระยะเวลา 12 เดือน วงเงินตั้งแต่ 5 แสนบาทขึ้นไป ปรับขึ้นจาก 2.75% ต่อปี เป็น 3.25% ต่อปี ตั๋วแลกเงินระยะเวลา 18 เดือน วงเงินตั้งแต่ 1 ล้านบาทขึ้นไป ปรับขึ้นจาก 3 % ต่อปี เป็น 3.25% ต่อปี และระยะเวลา 24 เดือน ปรับขึ้นจาก 3.25% ต่อปี เป็น 3.30% ต่อปี และยังได้ปรับอัตราดอกเบี้ยตั๋วแลกเงินเมื่อทวงถาม สำหรับวงเงินตั้งแต่ 500 ล้านบาท เป็น 1.75% ต่อปี และตั๋วแลกเงินวงเงินตั้งแต่ 500 ล้านบาท สำหรับระยะเวลา 1 เดือน ถึง 42 เดือน เป็น 2.403.50% ต่อปี โดยการปรับอัตราดอกเบี้ยดังกล่าวมีผลบังคับใช้ตั้งแต่วันนี้ (9 พ.ค.) เป็นต้นไป
ไม่ใช่แบงก์เท่านั้นที่แข่งขันกันสุดๆ แต่บริษัทประกันชีวิตและประกันภัยก็เอาใจลูกค้าไม่แพ้กัน
สมโพชน์ เกียรติไกรวัล รองกรรมการ ผู้จัดการอาวุโสฝ่ายตัวแทนประกันชีวิต บริษัท โตเกียวมารีนประกันชีวิต (ประเทศไทย) เปิดเผยว่า ตัวแทนได้มาร่วมออกบูธในงานมันนี่ เอ็กซ์โป โดยนำแบบประกันกลุ่มบำนาญที่มีให้เลือกหลายแบบมาให้บริการในงาน 
โดยประชาชนที่แวะมาที่บูธของบริษัทจะได้รับกรมธรรม์คุ้มครองอุบัติเหตุหรือพีเอฟรี และหากซื้อประกันในงาน ชำระเบี้ย 2 แสนบาทขึ้นไป จะได้ร่วมเดินทางท่องเที่ยวฮ่องกง หรือพม่า 1 ที่นั่ง หากจ่ายเบี้ย 4 แสนบาท จะได้ไปหุบเขาอวตาร จางเจี่ยเจี้ย ประเทศจีน 1 ที่นั่ง จ่ายเบี้ย 6 แสนบาทขึ้นไป จะได้ไปอิสตันบูล ตุรกี และถ้าชำระเบี้ย 1 ล้านบาทขึ้นไป จะได้ไปชมฟุตบอลอังกฤษ
นริศ อจละนันท์ ผู้ช่วยกรรมการผู้จัดการ บริษัท เมืองไทยประกันชีวิต กล่าวว่า บริษัทเปิดตัวแบบประกัน อินคัม โพรเทคเตอร์ มีแผนคุ้มครองให้เลือก 3 แผน ชำระเบี้ย 10 ปี เหมาะสำหรับผู้ที่ต้องการความอุ่นใจในยามที่ต้องนอนพักรักษาตัวในโรงพยาบาล โดยจุดเด่นอยู่ที่ลูกค้าจะได้รับเงินคืน 30% ของเบี้ยประกันภัยรวมในทุกรอบ 3 ปี และเปิดตัวประกันอุบัติเหตุส่วนบุคคลพีเอ รีเทิร์น โบนัส เป็นประกันที่คุ้มครองปีต่อปี โดยจุดเด่นอยู่ที่ถ้าไม่เคยเคลมเลยตลอด 3 ปี จะได้รับผลประโยชน์เป็นจำนวน 30% ของเบี้ยประกันภัยรับรวมทุกๆ 3 ปี
โชติพัฒน์ พีชานนท์ ประธานกรรมการบริหารอาคเนย์ กลุ่มธุรกิจประกันและการเงิน เปิดเผยว่า บริษัท อาคเนย์ประกันชีวิต ได้เสนอแบบประกันใหม่ คือ เพอร์เฟค 65/10 ที่มีเงินคืนตลอดสัญญา 650% และแบบพริวิเลจ 10/2 โดยมีจุดเด่นอยู่ที่จ่ายเบี้ย 2 ปี มีเงินคืนปีละ 5% ตลอด 10 ปี 
ขณะที่อาคเนย์ประกันภัย ได้นำเสนอแบบประกันภัยรถยนต์แพลทินัม 3 พลัส ที่ให้ความคุ้มครองซ่อมรถประกันกรณีรถชนรถ 1 แสนบาทต่อครั้ง และคุ้มครองซ่อมรถคู่กรณี 2 ล้านบาทต่อครั้ง เบี้ยประกันภัย 6,500 บาท
พิเศษสำหรับผู้ที่ซื้อกรมธรรม์ประกันชีวิตแบบใดก็ได้ภายในงานในวงเงินเบี้ยประกันภัย 30,000 บาทรับร่ม 1 คันฟรี สำหรับผู้ที่ซื้อกรมธรรม์ประกันชีวิตในวงเงินเบี้ยประกันภัย 30,000 บาทขึ้นไปรับเพิ่มแสตมป์พิเศษชุด 8 เทพเจ้าโป้ยเซียนพร้อมกรอบจำนวน 1 ชุดฟรี ส่วนผู้ที่ซื้อกรมธรรม์ประกันภัยอุบัติเหตุส่วนบุคคลทุกแบบจะได้รับกระเป๋าลดโลกร้อนฟรี 1 ใบ
สำหรับ บริษัท เอไอเอ ประเทศไทย แจกนาฬิกาหมากรุก 1 เรือนสำหรับลูกค้าที่จ่ายเบี้ย 1 แสนบาทขึ้นไป หากชำระเบี้ย 5 แสนบาทขึ้นไป รับสิทธิการเป็นสมาชิกนิตยสาร Money &amp; Wealth ฟรี 1 ปี
ใครไปงานมันนี่ เอ็กซ์โปเที่ยวนี้ จะเห็นว่าตลาดเป็นของผู้บริโภคจริงๆ